b'\n_START_ARTICLE_\nMisjoneso departamentas\n_START_SECTION_\nGeografija\n_START_PARAGRAPH_\nDepartamentas (12 pagal plot\xc4\x85 \xc5\xa1alyje) yra Paranenjos kra\xc5\xa1to pietuose. Ribojasi \xc5\xa1iaur\xc4\x97je su Paragvari ir Kaasapa, rytuose su Itapua, vakaruose su Njeembuku departamentu, pietuose Paranos up\xc4\x97 skiria nuo Argentinos (Korjenteso provincija)._NEWLINE_Visa vakarin\xc4\x97 ir pietin\xc4\x97 departamento dalys yra \xc5\xbeemumos bei \xc5\xa1lapyn\xc4\x97s. Njeembuku palios yra pa\xc4\x8dios did\xc5\xbeiausios ir apima vakarin\xc4\x99 pus\xc4\x99. \xc5\xa0iaur\xc4\x97je ir viduryje plyti kiek banguotos auk\xc5\xa1tumos, tinkamos gyvulininkystei ir \xc5\xbeemdirbystei. Kalnag\xc5\xabbri\xc5\xb3 ir didesni\xc5\xb3 kaln\xc5\xb3 masyv\xc5\xb3 departamente n\xc4\x97ra, tik \xc5\xa1iaur\xc4\x97s rytuose yra neauk\xc5\xa1t\xc5\xb3, atskir\xc5\xb3 atlikuoni\xc5\xb3, laikom\xc5\xb3 Paragvari Kordiljeros t\xc4\x99siniu. Svarbiausios tokios kalvos\xc2\xa0\xe2\x80\x93 San Migelio, Santa Marijos, Santa Rosos, Pero, Kaa Hovi. Pietine Misjoneso riba teka Parana (su intakais\xc2\xa0\xe2\x80\x93 Agvarajumi, Atinguju, Jababiri), \xc5\xa1iaurine\xc2\xa0\xe2\x80\x93 Tebikvari (su San Roke, Kaa Poji, Tororo, San Tadeo)._NEWLINE_Vidutin\xc4\x97 metin\xc4\x97 oro temperat\xc5\xabra yra 22\xc2\xa0\xc2\xb0C, ta\xc4\x8diau met\xc5\xb3 b\xc4\x97gyje svyruoja vidutini\xc5\xa1kai tarp 28 ir 17\xc2\xa0\xc2\xb0C. Per metus i\xc5\xa1krenta apie 2100\xc2\xa0mm krituli\xc5\xb3.\n_START_SECTION_\nGyventojai\n_START_PARAGRAPH_\nMisjoneso departamente 2002\xc2\xa0m. gyveno 101,7 t\xc5\xabkst. gyventoj\xc5\xb3, tai sudaro ~1,8\xc2\xa0% \xc5\xa1alies gyventoj\xc5\xb3. Vidutinis gyventoj\xc5\xb3 tankumas 11 \xc5\xbem./km\xc2\xb2. Tankiau gyvenama rytin\xc4\x97, vidurin\xc4\x97 teritorijos dalis, vakarai gyvenami retai. Miest\xc5\xb3 ir kaim\xc5\xb3 gyventoj\xc5\xb3 bei vyr\xc5\xb3 ir moter\xc5\xb3 santykis pana\xc5\xa1us. Ind\xc4\x97n\xc5\xb3 beveik n\xc4\x97ra (7\xc2\xa0\xe2\x80\x93 2002\xc2\xa0m.). Didesn\xc4\x97 dalis \xc5\xabki\xc5\xb3 turi elektr\xc4\x85 (87,5\xc2\xa0%), vandentiek\xc4\xaf ir kanalizacij\xc4\x85 turi vir\xc5\xa1 pus\xc4\x97s gyventoj\xc5\xb3 (63\xc2\xa0%).\n_START_SECTION_\n\xc5\xaakis\n_START_PARAGRAPH_\nVer\xc4\x8diamasi daugiausia \xc5\xbeem\xc4\x97s \xc5\xabkiu, gyvulininkyste, Misjoneso departamentas yra svarbiausia ry\xc5\xbei\xc5\xb3 auginimo sritis \xc5\xa1alyje (42,83 t\xc5\xabkst. ton\xc5\xb3, 2002\xc2\xa0m.). Taip pat auginama soja (0,2 t\xc5\xabkst.), cukranendr\xc4\x97s (9 t\xc5\xabkst.), kukur\xc5\xabzai (9,76 t\xc5\xabkst.), medviln\xc4\x97 (2,8 t\xc5\xabkst.), tabakas (60). Auginamos kiaul\xc4\x97s (28,6 t\xc5\xabkst. vnt.), galvijai (461,2 t\xc5\xabkst.), avys (32,9 t\xc5\xabkst.), arkliai (24,2 t\xc5\xabkst.), o\xc5\xbekos (1,6 t\xc5\xabkst.). Departamente yra tarptautin\xc4\x97 Jasiretos vandens j\xc4\x97gain\xc4\x97 ant Paranos up\xc4\x97s. Pl\xc4\x97tojami tradiciniai amatai (odos, vilnos apdirbimas, med\xc5\xbeio dro\xc5\xbeyba, siuvin\xc4\x97jimas). Turizmas: prie Tebikvari esantis Vilja Floridos kurortas, j\xc4\x97zuit\xc5\xb3 misij\xc5\xb3 liekanos (Santa Marija, Santa Rosa, San Ignasijas, Santjagas).'